Document ID: 31982L0318

Id-Direttiva tal-Kummissjoni
tat-2 ta’ April 1982
li tadatta għall-progress tekniku id-Direttiva tal-Kunsill 76/115/KEE dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-ankoraġġi għaċ-ċinturini tas-sigurtà ta’ vetturi bil-mutur
(82/318/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom [1], kif l-aħħar emendata bid-Direttiva 80/1267/KEE [2], u b’mod partikolari l-Artikolu 11 tagħha,
Wara li kkunsidrat id-Direttiva tal-Kunsill 76/115/KEE tat-18 ta’ Diċembru 1975 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-ankoraġġi għaċ-ċinturini tas-sigurtà ta’ vetturi bil-mutur [3], kif l-aħħar emendata bid-Direttiva 81/575/KEE [4], u b’mod partikolari l-Artikolu 6 tagħha,
Billi, fl-interessi tas-sigurtà fit-triq, il-Kunsill, permezz tad-Direttiva 81/575/KEE, estenda l-kamp ta’ applikazzjoni tad-Direttiva 76/115/KEE, li sa dak iż-żmien kien limitat għal vetturi tal-Kategorija M1 kif definit fl-Anness I mad-Direttiva 70/156/KEE, sabiex ikopri l-klassijiet kollha ta’ vetturi bil-mutur; billi din l-estensjoni tal-kamp ta’ applikazzjoni kienet saret possibbli permezz tal-progress tekniku li kien intlaħaq sadanittant; billi l-implimentazzjoni ta’ din il-miżura, madankollu, tinneċessita l-allinjament tal-ħtiġiet u t-testijiet speċifikati fid-Direttiva bil-kamp ta’ applikazzjoni imwessa’; billi l-esperjenza miksuba fl-applikazzjoni tad-Direttiva żvelat bżonn għal ċerti dispożizzjonijiet li jinġiebu iktar f’konformità mal-kondizzjonijiet attwali tat-test;
Billi d-dispożizzjonijiet ta’ din id-Direttiva huma skond l-opinjoni tal-Kumitat dwar l-Adattament għall-Progress Tekniku tad-Direttivi għat-tneħħija ta’ ostakoli tekniċi għall-kummerċ f’vetturi bil-mutur,
ADOTTAT DIN ID-DIRETTIVA:
L-Artikolu 1
L-Annessi I, II u III għad-Direttiva 76/115/KEE huma hawnhekk emendati skond l-Anness għal din id-Direttiva.
L-Artikolu 2
1. B’effett mill-1 ta’ Ottubru 1982, ebda Stat Membru ma jista’, għal vetturi bil-mutur tal-Kategorija M1, għal raġunijiet li għandhom x’jaqsmu ma’ l-ankoraġġi taċ-ċinturini tas-sigurtà:
- jirrifjuta, li jagħti approvazzjoni tat-tip tal-KEE, li joħroġ iċ-ċertifikat imsemmi fl-aħħar inċiż ta’ l-Artikolu 10(1) tad-Direttiva 70/156/KEE (2), jew li jagħti approvazzjoni tat-tip nazzjonali fir-rigward ta’ tip ta’ vettura bil-mutur, jew
- jipprojbixxi d-dħul fis-servizz ta’ vetturi,
jekk l-ankoraġġi taċ-ċinturini tas-sigurtà f’dan it-tip ta’ vettura jew f’dawn il-vetturi jikkonforma mal-ħtiġiet tad-Direttiva 76/115/KEE, kif emendata b’din id-Direttiva.
2. B’effett mill-1 ta’ Ottubru 1983, fir-rigward ta’ tipi ta’ vetturi bil-mutur tal-Kategorija M1, l-Istati Membri::
- m’għandhomx aktar joħorġu iċ-ċertifikat imsemmi fl-aħħar inċiż ta’ l-Artikolu 10(1) tad-Direttiva 70/156/KEE fir-rigward ta’ tip ta’ vettura bil-mutur li fiha l-ankoraġġi taċ-ċinturini tas-sigurtà ma jikkonformawx mal-ħtiġiet tad-Direttiva 76/115/KEE, kif emendata b’din id-Direttiva,
- jistgħu jirrifjutaw li jagħtu approvazzjoni tat-tip nazzjonali fir-rigward ta’ tipi ta’ vetturi bil-mutur li fihom l-ankoraġġi taċ-ċinturini tas-sigurtà ma jikkonformawx mal-ħtiġiet tad-Direttiva 76/115/KEE, kif emendata b’din id-Direttiva.
Fil-każ ta’ ċerti karrozzi konvertibbli jew karozzi b’saqaf li jitneħħa, approvati skond il-Punt 4.3.2. ta’ l-Anness I għad-Direttiva 76/115/KEE fil-verżjoni oriġinali tagħha, id-data msemmija hawn fuq għandha tiġi sostitwita bl-1 ta’Ottubru 1986.
3. B’effett mill-1 ta’ Ottubru 1984, l-Istati Membri jistgħu jipprojbixxu d-dħul fis-servizz ta’ vetturi tal-Kategorija M1 li fihom l-ankoraġġi taċ-ċinturini tas-sigurtà ma jikkonformawx mal-ħtiġiet tad-Direttiva 76/115/KEE, kif emendata b’din id-Direttiva.
Din id-dispożizzjoni m’għandhiex tapplika għal ċerti karrozzi konvertibbli jew karozzi bis-saqaf jitneħħa, approvati skond il-punt 4.3.2 ta’ l-Anness I għad-Direttiva 76/115/KEE fil-verżjoni oriġinali tagħha.
L-Artikolu 3
1. B’effett mill-1 ta’ Ottubru 1982, ebda Stat Membru ma jista’, għal raġunijiet li għandhom x’jaqsmu ma’ l-ankoraġġi taċ-ċinturini tas-sigurtà ta’ vetturi fil-kategoriji minbarra M1:
- jirrifjuta li jagħti approvazzjoni tat-tip tal-KEE, li joħroġ iċ-ċertifikat imsemmi fl-aħħar inċiż ta’ l-Artikolu 10(1) tad-Direttiva 70/156/KEE (2), jew li jagħti approvazzjoni tat-tip nazzjonali fir-rigward ta’ tip ta’ vettura bil-mutur, jew
- jipprojbixxi d-dħul fis-servizz ta’ vetturi,
jekk l-ankoraġġi taċ-ċinturini tas-sigurtà ta’ dan it-tip ta’ vettura jew ta’ dawn il-vetturi jikkonformaw mal-ħtiġiet tad-Direttiva 76/115/KEE, kif emendata b’din id-Direttiva.
2. Minkejja l-paragrafu 1 ta’ hawn fuq, ebda Stat Membru ma jista’, għal raġunijiet li għandhom x’jaqsmu ma’ l-ankoraġġi taċ-ċinturini tas-sigurtà:
- jirrifjuta, sat-30 ta’ Settembru 1986, li jagħti approvazzjoni tat-tip tal-KEE, jew li joħroġ iċ-ċertifikat imsemmi fl-aħħar inċiż ta’ l-Artikolu 10(1) tad-Direttiva 70/156/KEE, jew li jagħti approvazzjoni tat-tip nazzjonali fir-rigward ta’ tip ta’ vettura bil-mutur tal-Kategoriji N2 u N3,
- jipprojbixxi, sat-30 ta’ Settembru 1987, id-dħul fis-servizz ta’ vetturi ta’ dawn il-kategoriji,
jekk dan it-tip ta’ vettura jew dawn il-vetturi mhumiex mgħammra b’ ankoraġġi taċ-ċinturini tas-sigurtà.
L-Artikolu 4
L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji sabiex jikkonformaw ma’ din id-Direttiva sa mhux iktar tard mit-30 ta’ Settembru 1982. Għandhom minnufih jinfurmaw lill-Kummissjoni b’dan.
L-Artikolu 5
Din id-Direttiva hija ndirizzata lill-Istati Membri.
Magħmula fi Brussel, it-2 ta’April 1982.

Labels: 8
3
15